**Anarâšah rs – Inarinsaamelaiset ry. ¤¤¤¤¤¤¤¤¤¤¤¤¤¤¤¤¤¤¤¤** 26.11.2017

Saamelaiskäräjälain uudistamista valmisteleva toimikunta

Inarinsaamelaiset ry Anarâšah rs. katsoo, että **Suomen alkuperäiskansana** meillä on puheoi­keus asiassamme ja se ei ole Saamelaiskäräjälain (1995) voimaantullessa siirtynyt saamelais­käräjille.

Saamelaiskäräjälaki vaatii korjausta ja pidämme lakia uudistavan työryhmän työtä merkittä­vänä. Valtion ja eduskunnan tehtävänä on aikaan saada laki joka vastaa oikeusvaltion ja de­mokraattisen maan tapaa toimia asiassa. Eduskunnan tulee saattaa saamelaisia koskeva lain­säädäntö oikeudenmukaiseksi, demokraattiseksi ja ajantasaiseksi.

Oikeusministeriön saamelaisasioita käsittelevillä virkamiehillä on tieto pitkään jatkuneesta osaa Inarinsaamelaisia kohdistuvasta syrjinnästä, jota saamelaiskäräjät harjoittaa osin nykyisen lain nojalla.

Näkemyksemme mukaan syntyperä ja polveutuminen tulee olla saamelaisuuden määrittelyssä lähtökohtana.

Saamelaiskäräjät ei ole esittänyt nyt aloittavaan toimikuntaan Inarinsaamelaisten edustajaa. Saamelaiskäräjien harjoittama syrjintä osaa Inarinsaamelaisia kohtaan ja syrjintä äänioikeus-hakemusten käsittelyssä ja äänioikeuden saaneita henkilöitä kohtaan asettaa saamelaiskäräjien aseman arvioitavaksi tässä kyseessä olevassa lainsäädäntöhankkeessa jossa käsitellään mm.saamelaismääritelmää ja saamelaisten edustavuutta alueittain.

Saamelaiskäräjien esittämä edustus työryhmään ei tyydytä edustamaamme Inarinsaamelaisryhmää.

-Perustelemme tätä sillä, että nykyiset saamelaiskäräjät on valittu, kylläkin voimassa olevan vanhentuneen lain mukaan, mutta edustavuus ei vastaa saamelaisten kotiseutualueen saame­laisia, siten kuten esimerkiksi yleisesti eduskunta ja kuntavaaleissa edustajat valitaan. Voi­massa oleva laki asettaa saamelaiset eri arvoiseen asemaan asuinpaikan perusteella.

Lisäksi edellisten vaalien jälkeen saamelaiskäräjät ovat poissulkeneet systemaattisesti kaksi Inarinsaamelaista ( eniten ääniä saaneista Inarinsaamelaiset) saamelaiskäräjille valittua jäsentä toimielinten työskentelystä. Kyse on pit­käkestoisesta ja vakavasta syrjinnästä. Saamelaiskäräjien vaaleissa ei olla esim. puoluelistojen eh­dokkaana vaan kukin ehdokas on henkilökohtaisesti ehdolla, on siis kyse henkilöihin kohdistu­vasta syrjinnästä ja heidän äänestäjiensä aliarvioinnista. Vaalituloksen huomioimatta jättämisestä. Katsomme, että ryhmämme mahdollisuudet tulla kuulluksi ja osalliseksi saamelaiskärjillä on vakavasti heikennetty. Mah­dollisuutemme olla osa tasapainoista saamelaisyhteiskuntaa on evätty saamelaiskäräjien toi­mesta.

Saamelaiskäräjien harjoittaman politiikan perusteella arvioimme, että nyt valittujen edustajien aiempi toiminta koskien osaa Inarinsaamelaisia heikentää asemaamme. Perusoikeutemme ja osallisuutemme alkuperäiskansana on uhattuna. Saamelaiskäräjät ei ole edistänyt asemaamme yhdenvertaisesti muiden saamelaisryhmien kanssa tätä työryhmää koskevassa nimeämisessä.

Saamelaiskäräjät ei ole valinnut työryhmän edustajiaan yleiskokouksessa. Tätä hanketta voi­daan pitää niin merkittävänä, että yleiskokouksen olisi pitänyt valita edustajat työryhmään vaikka hallitus voikin nimetä edustajat.

Saamelaiskäräjien puheenjohtaja viittaa Suomen Valtion saamiin suosituksiin YK:lta. YK:ssa ei ole tietoa miten saamelaiskäräjät kohtelee omaa vähemmistön vähemmistöä, asiattomasti ja ihmisoikeuksia loukkaavasti. Pienenä ryhmänä meillä ei ole resursseja kirjelmöidä YK:lle. Ulkoasianministeriöstä emme myöskään ole saaneet tähän tukea.

Inarin alueen alkuperäiskansana katsomme, että meitä ei voi edustaa muut saamelaisryhmät jotka nyt ovat valittu työryhmään edustamaan saamelaisia. Saamelaiskäräjät on esittänyt toi­mikuntaan *kolttasaamelaisen* Tiina Sanila-Aikion ja ja *pohjoissaamelaisen* Tuomas Aslak Juu­son ja varajäseniksi kaksi *pohjoisaamelaista* Petra Magga-Varssin ja Pentti Pieskin saame­laisten edustajaksi lisäksi esittänyt toimikuntaan varajäseneksi *suomalaisen* Pekka Sammal­lahden joka on pitkään julkisesti pitänyt osaa Inarinsaamelaisista suomalaisina. Asiantuntija esittelijäksi on nimetty *pohjoissaamelainen* Antti Oula Labba, häntä, taustansa ja lä­hipiirinsä perusteella ei voi pitää objektiivisena asiantuntijanana.

Saamelaiskäräjät ovat katsoneet, että saamelaiskäräjien itsemääräämisoikeutta on loukattu aina kun KHO on hyväksynyt henkilöitä vaaliluetteloon. YK:n rotusyrjintäkomitea on toista­nut suositustaan saamelaisten itsemääräämisoikeudelle ja oikeudelle määrätä omasta jäsenyy­destään ja oikeuden siihen ettei heitä pakkosulauteta, kun määritellään, kenellä on äänioikeus saamelaiskäräjien vaaleissa. Saamelaiskäräjien esittämät edustajat työryhmässä ovat nimen­omaan valittaneet KHO:n päätöksestä Inarinsaamelaisten ( muidenkin) saadessa äänioikeuden 2015 ja he pitävät heitä suomalaisina. Saamelaiskäräjien toiminta niitä henkilöitä kohtaan jotka ovat saaneet äänioikeuden edelli­sissä vaaleissa (93 henkilöä ) on yksilötasolla loukkaavaa ja saamelaisen identiteetin kieltä­mistä. Virallisesti Tiina Sanila-Aikio on toimittanut asiasta YK:lle kirjelmän vuonna 2015. Tiedossamme ei ole miten asian käsittely on edennyt. **Inarinsaamelaisina emme tunne em­mekä tue sellaista itsemääräämisoikeutta joka kieltää toisen saamelaisryhmän olemas­saolon ja identiteetin.**

***Saamelaiskäräjien syrjintä kohdistuu osaa Inarinsaamelaisia saamelaiskäräjien vaaleilla valit­tuja edustajia kohtaan tarkoittaa sitä, että kansanryhmämme näkemys ei välity Saamelaiskärä­jien kautta nyt työnsä käynnistävälle toimikunnalle.***

Aiemmin eri lainsaadäntöhankkeiden yhteyksissä olemme esittäneet Inarinsaamelaisille oman lain mahdollisuutta, sekä lain tasoisia kuulemis- ja osallisuusoikeutta kuten Kolttasaamelai­silla on Kolttalain perusteella. Kolttasaamelaiset on asutettu osin Inarinsaamelaisten maankäyttöalueille ja ei ole enää perusteita yhden saamelaisryhmän erityisasemalle. Sosiaalisesti kestävä yh­teiskuntarakenne edellyttää, että saamelaiskäräjät lopettaa kaikkinaisen Inarinsaamelaisen al­kuperäiskansan syrjinnän. Inarinsaamelaisille tulee arvioida omaa Kolttalaintasoista lakia. Inarinsaamelaisten oman instituution ja alkuperäiskansoja koskevan rahoituksen järjestäminen tulee myös Valtion taholta arvioida kokonaan uudelleen.

Pitkään jatkunut kysymys saamelaisuuden määrittelystä ja useiden henkilöiden saamelaisuuden kiistäminen nimenomaan saamelaiskäräjien johdon taholta on tullut tiensä päähän. Näin ei voi enää jatkua. Saamelaiskäräjät tätä työryhmää koskevilla nimeämisillä selvästi aikoo jatkaa kansanryhmämme syrjintää.

Esitämme, että meitä tulee kuulla tässä lainvalmistelun eri vaiheissa, mikäli työryhmää ei voi täydentää.

Ivalossa 26.11.2017 Anu Avaskari Aarne Turunen

Yhdistyksen pj. Yhdistyksen vara pj.